Frode Sørensen (S), 2000-04-28:
Denne forespørgselsdebat tager fat på et meget vigtigt emne: ledelse.
Også Socialdemokratiet finder det væsentligt at få belyst, hvad regeringen kan gøre for at fremme ledelsesindsatsen i såvel den private som den offentlige sektor.
Den konkrete forespørgsel afslørede ikke så meget af SF's holdning på forhånd.
Det har vi så fået rettet lidt op
nu med SF's ordførers indlæg, men jeg kan tilslutte mig det, som jeg tror er grundopfattelsen, nemlig at dansk vidensøkononomi skal gøres mere effektiv, at virksomhederne skal være beredte til store omstillinger, og at ledelsesindsatsen i denne sammenhæng er af afgørende betydning; det gælder på både det private og det offentlige område. Der er allerede iværksat en bred vifte af initiativer i forbindelse med ledelsesindsatsen, herunder at stille nye krav til lederrollen.
Initiativerne rækker helt tilbage til projekt Ledelse, Organisation og Kompetence, populært kaldet LOK, fra 1995, som fortsættes i en 4-årig periode, fra 1998 til 2001, hvor der er afsat knap 240. mio. kr. til bl.a. virksomhedsudvikling.
Projektet medfører, at det offentlige kan aftale at samarbejde med virksomheder om at udvikle ledelses- og organisationsformer, ligesom man kan skabe virksomhedernes såkaldte vidensregnskab.
Man kunne også nævne Centret uden Mure, som udvikler ledelsesmodeller til mindre og mellemstore virksomheder.
Spørgerne er naturligvis bekendt med, at der er oprettet et center for kompetence og kvalitetsudvikling til styrkelse af de nævnte aspekter i den statslige sektor, og dette center forventes fuldt udbygget pr. 1. august.
For små 3 måneder siden fremkom regeringens erhvervsstrategi, dk21, som også er interessant i denne sammenhæng.
Blandt forslagene i dk21 er tanken om at skabe et center for ledelse, som kan forny ledelsesformerne i både den offentlige og den private sektor.
Dette center har allerede fået bred opbakning, og det er blevet klart afgrænset over for uddannelsesinstitutionerne.
Hensigterne er mange, f.eks. at gøre centret til frontløber for ledelsesmæssige forandringer, til et center for vidensformidling og til en døråbner på konsulentmarkedet.
Som andre industrilande er vores økonomi med rivende hast på vej ind i den såkaldte vidensøkonomi, hvor kravene er ganske andre end i dagens industrisamfund.
Mange erhvervsvirksomheder har oplevet, at det nu er væsentligt at være fleksibel og imødekommende over for individuelle kundekrav samt at kunne udvikle flade organisationstyper.
Demokratisk ledelse er afgørende for en virksomheds udvikling.
Alle skal inddrages, også medarbejderen på gulvet.
En leders evne til at motivere og inspirere er medvirkende til at udvikle virksomhedens medarbejdere, så de bliver forberedte til på et tidspunkt at løfte lederrollen. God ledelse giver trivsel, den giver mindre fravær, og den giver en større effektivitet. Alt dette gælder naturligvis også i den offentlige sektor, hvor der både er elementer af medarbejder- og borgerdeltagelse; det skal også i højere grad integreres i processen.
I den forbindelse vil jeg gerne nævne Statens Center for Kompetence og Kvalitetsudvikling, der har til formål at rådgive om udviklingsværktøjer og planlægning samt at skabe overblik over efteruddannelse.
Som afsluttende bemærkninger vil jeg tage tråden op fra den fredagskommentar i Dagbladet Børsen den 28. januar i år, hvor kimen til denne forespørgselsdebat formentlig blev lagt.
Den er skrevet af SF's ordfører, hr. Jørn Jespersen, og professor ved Handelshøjskolen i København Bøje Larsen og har overskriften »Erhvervspolitisk satsning på ledelse nødvendig«.
Heri er jeg ganske enig og måske især i udtalelsen »det politiske system bør begynde at interessere sig for ledelse«.
Om man nu ikke tidligere har interesseret sig for ledelse, og om det står så skralt til, som citatet her antyder, ved jeg nu ikke, men ellers er jeg meget enig.
Af artiklen fremgår det, at det navnlig er de to forfatteres modvilje mod den såkaldte Business Excellence-model eller TQM-model, der har fået dem til tasterne.
Fordi Foreningen for Dansk Kvalitetspris er glad for Business Excellence, og fordi foreningen sammen med staten står bag Center for Ledelse, kan man ikke slutte, at det lige præcis er den model, der skal anvendes alle steder.
Fremover tror jeg stadig væk vi vil se en mangfoldighed af ledelsessystemer, der vil blive integreret i virksomhedernes dagligdag.
Vi skal satse på en kraftig styrkelse af ledelsesindsatser, hvilket jeg også synes regeringen gør med sine visioner for vidensøkonomien.
dk21, regeringens erhvervsstrategi,
vil med sin vifte af initiativer være et springbræt for den fremtidige erhvervsudvikling, hvori en ny definition af ledelse har sin naturlige plads for at udvikle det holdbare samfund, som er regeringens og dermed også Socialdemokratiets mål.
Men forslagsstillerne skal have ros for initiativet til denne vigtige debat, og Socialdemokratiet kan i øvrigt støtte det forslag til vedtagelse, som er fremsat af ordføreren.